סטנלי האת'ווי

**סטנלי "סטן" קנאפ האת'ווי** (באנגלית: **Stanley Knapp Hathaway**; ) היה עורך דין ופוליטיקאי אמריקאי, שכיהן כמושל ויומינג ה-27 בשנים 1967–1975, ולאחר מכן מיוני ועד אוקטובר 1975 כמזכיר הפנים של ארצות הברית בממשלו של הנשיא ג'רלד פורד.
## ראשית חייו
סטנלי האת'ווי נולד באסיאולה שבנברסקה, כחמישי בבין ששת ילדיהם של לילי (לבית קוהלר) ורוברט קנאפ. בעקבות מות אמו כאשר היה בן שנתיים, הוא אומץ על ידי דודנית שלו, ולמה, ובן זוגה, פרנקלין ארל האת'ווי. בני הזוג האת'ווי התגוררו בחווה ליד הנטלי, ויומינג. סטן האת'ווי התחנך בבית ספר המחוזי ששכן בחדר אחד בקרבת מקום, ולאחר מכן המשיך בבית הספר התיכון של הנטלי, שם הוא סיים את לימודיו ב-1941 ונשא את הנאום מטעם כיתתו.
## שירות צבאי
לאחר שלמד לזמן קצר באוניברסיטת ויומינג, הפסיק האת'ווי את לימודיו בראשית 1942 והתגייס לחילות האוויר של צבא ארצות הברית בעקבות המתקפה על פרל הארבור בדצמבר 1941, והוכשר כאלחוטן וכתותחן. הוא הוצב בקבוצת ההפצצה ה-401 של חיל האוויר השמיני של ארצות הברית, שהטיסה מפציצי B-17 מאנגליה, והשתתף ב-35 משימות הפצצה בשמי גרמניה וצרפת, כשיחידתו ספגה לעיתים קרובות אבדות כבדות.

במשימת הפצצה בפיקודו של ג'יימס דוליטל מעל לייפציג, ספגו מטוסו של האת'ווי וצוותו אש אויב כבדה כאשר ביצעו שלושה סבבי הפצצה על מטרתם, בית זיקוק לנפט. במהלך כל המשימה הזאת, אבדו 56 מטוסים אמריקאים ויותר מ-500 איש, ובסך הכל ספגה יחידתו של האת'ווי אבדות בשיעור של 50 אחוז במהלך מלחמת העולם השנייה.

בסתיו 1944, כאשר היה צוותו של האת'ווי במשימה מעל פרנקפורט, ומטוסם נפגע מאש נ"מ. הם איבדו שלושה ממנועי המטוס לפני שעלה בידם לנחות בשדה תעופה בצרפת, שם הם חולצו בסופו של דבר על ידי תנועת ההתנגדות הצרפתית. על שירותו במהלך המלחמה, עוטר האת'ווי בצלב המלחמה של צרפת, בציונים לשבח יחידתים נשיאותיים וחמש פעמים במדליית האוויר.
## המשך לימודיו ונישואיו
לאחר שחרורו, החל האת'ווי בלימודים באוניברסיטת נברסקה–לינקולן, שם הוא סיים לימודי תואר בוגר אוניברסיטה. ב-1950 הוא סיים את לימודיו בבית הספר למשפטים של האוניברסיטה. בעת לימודיו הוא הכיר את רוברטה "בובי" הארלי, וב-1948 הם נישאו. לאחר סיום לימודי המשפטים, עבר הזוג לטורינגטון שבוויומינג, שם פתח האת'ווי משרד עורכי דין, ורעייתו עבדה בעיקר כמורה לאנגלית בבית הספר חטיבת הביניים של טורינגטון. לזוג נולדו שתי בנות.
## ראשית הקריירה פוליטית
בשנים 1954–1962 שימש האת'ווי כתובע של מחוז גושן שבדרום-מזרח ויומינג. ב-1962 הוא נבחר כיושב ראש המפלגה הרפובליקנית במחוז וכמזכיר הוועדה המרכזית של המפלגה בוויומינג. ב-1963 הוא נבחר כיושב ראש הוועדה המרכזית של המפלגה בוויומינג, ובמשך שנתיים הוא היה חבר הוועדה הרפובליקנית הלאומית.
## מושל ויומינג
ב-1966 נבחר האת'ווי כמושל ויומינג. ב-1970 הוא נבחר לתקופת כהונה שנייה ברוב גדול. הוא סירב להתמודד בבחירות לכהונה שלישית.

תקופת כהונתו כמושל עמדה בסימן של ארגון מחדש של ממשלת המדינה והעברת חוקים סביבתיים חדשים, כולל אכיפת תקנים לאיכות האוויר והמים, תקנות כרייה, והקמת המחלקה לאיכות הסביבה של ויומינג. מחלקות נוספות שהוקמו בתקופת כהונתו של האת'ווי כמושל היו מחלקת הפנאי, שתפקידה היה לפקח ולשפר את הטיפול בפארקים המדינתיים ולספק תמיכה לתעשיית התיירות של ויומינג. כמו כן הוקמה מחלקת התכנון והפיתוח הכלכלי, שתפקידה היה לקדם את הצמיחה הכלכלית של המדינה. כאשר נבחר האת'ווי למשרת המושל, היה מצב הכלכלה של ויומינג עגום, אך הוא נקט במספר יוזמות שהפכו את כלכלת המדינה על פיה ובתום כהונתו ניתן היה לרשום בה פריחה.

הישג מרכזי נוסף של ממשלו של האת'ווי היה הנהגתו לראשונה של מס מכרות ב-1969, ותיקון לחוקת ויומינג ב-1974, שיצר קרן נאמנות קבועה לכרייה, שהטילה מס בשיעור של 1.5 אחוז על הפקת מינרלים בתחומי המדינה, הכנסות שהופקדו בקופת הקרן. העיקרון של קרן הנאמנות, שב-2005 נרשמו בקופתה 2.25 מיליארד דולר, היה שלא ניתן להוציא מכספיה, אך ההכנסות ממנה עוברות לקרן הכללית של המדינה.

רעייתו, רוברטה האת'ווי, הייתה גם היא פעילה במהלך השנים הללו כגברת הראשונה של ויומינג לקידום יוזמות חדשות רבות. בין אלו נכללו הקמת מועצת אומנות שהעניקה תמיכה מכספי תרומות לקידום האומניות במדינה; הקמת מועצה אינדיאנית לשיפור הרווחה של האינדיאנים שחיו בשמורות האינדיאנים במדינה ובניית שווקים למלאכות האומנות האינדיאנית ומוצרים נוספים, כמו שטיחים ארוגים ותכשיטים; ושיפור והרחבה משמעותיים של תוכניות הממשלה לבריאות הנפש ברחבי המדינה.

במהלך כהונתו כמושל, שימש האת'ווי כיושב ראש ועידת המושלים של מדינות המערב (שבין חבריה נמנה אז מושל קליפורניה ולימים הנשיא רונלד רייגן), וכן כיושב ראש ועדת המושלים הבין-מדינתית לענייני נפט, כיושב ראש ועדת המושלים הלאומית למשאבי טבע ולניהול הסביבה, וכיושב ראש הוועדה למדינות הרי הרוקי. אחד מהמינויים האחרונים של האת'ווי בעת כהונתו היה זה של ריצ'רד ו. תומאס כשופט בבית המשפט העליון של ויומינג, משרה שבה הוא כיהן מדצמבר 1974 ועד פברואר 2001.
## מזכיר הפנים של ארצות הברית
לאחר תום כהונתו כמושל ויומינג ב-1975, מונה האת'ווי כמזכיר הפנים של ארצות הברית בממשלו של הנשיא ג'רלד פורד, משרה שאליה הוא נכנס לאחר הליכי שימוע ארוכים וקשים בסנאט של ארצות הברית. במהלך תקופת כהונתו הקצרה כמזכיר הפנים, היה האת'ווי אחראי לקידום תוכנית החכירה הפדרלית למכרות הפחם. עם זאת, בעקבות בעיות בריאות אישיות הוא התפטר באותה שנה מתפקידו ושב לוויומינג.
## שנותיו האחרונות
לאחר שובו לוויומינג באוקטובר 1975, שב האת'ווי לעסוק בעריכת דין והיה שותף לפתיחת משרד עורכי הדין "האת'ווי, ספייט וקונץ" בשאיין. הוא גם היה חבר במועצות המנהלים של החברות פסיפיקורפ, נרקו, הבנק הראשון של ויומינג ושל תאגיד אפאצ'י. הוא גם היה מרצה אמריטוס של מכון ראקלסהאוס לסביבה ומשאבי טבע של אוניברסיטת ויומינג.

ב-2003 העניק מושל ויומינג דייוויד פרוידנטל לבני הזוג האת'ווי את "פרס המושל להצטיינות באומנויות". ב-2005 הקצה בית המחוקקים של ויומינג סכום של 400 מיליון דולר לקרן מלגות על שם האת'ווי. במסגרת תוכנית זו, בוגרי בתי הספר התיכוניים בוויומינג שהגיעו לרמה מסוימת מקבלים מלגה מלאה לעלויות הלימודים באוניברסיטת ויומינג, או בכל קולג' קהילתי בתחומי המדינה.

סטנלי האת'ווי נפטר בשאיין ב-4 באוקטובר 2005 לאחר מחלה קשה, שנה לאחר מות רעייתו. בני הזוג האת'ווי נטמנו בבית הקברות ואלי ויו שבטורינגטון.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1783-1784


## קישורים חיצוניים

* סטנלי האת'ווי באתר מחלקת הפנים של ארצות הברית 
* סטנלי האת'ווי באתר אגודת המושלים הלאומית 
* סטנלי האת'ווי באתר ארכיון המדינה של ויומינג 
* סטנלי האת'ווי באתר The Political Graveyard 
* 

## הערות שוליים

קטגוריה:אמריקאים ילידי נברסקה
קטגוריה:מזכירי הפנים של ארצות הברית
קטגוריה:חברי הקבינט של ארצות הברית בממשל ג'רלד פורד
קטגוריה:מושלי ויומינג
קטגוריה:מושלי מדינות ארצות הברית מהמפלגה הרפובליקנית
קטגוריה:תובעים אמריקאים
קטגוריה:בוגרי בית הספר למשפטים באוניברסיטת נברסקה–לינקולן
קטגוריה:קצינים וחוגרים בחילות האוויר של צבא ארצות הברית
קטגוריה:חוגרים אמריקאים במלחמת העולם השנייה
קטגוריה:מעוטרי צלב המלחמה
קטגוריה:מעוטרי מדליית האוויר
קטגוריה:אמריקאים שנולדו ב-1924
קטגוריה:אמריקאים שנפטרו ב-2005